
Alapjogok érvényesülése a Bűnvádi perrendtartás (1896. évi XXXIII. tc.) alapelveinek tükrében

Kutatásom során a büntetőeljárásban érvényesülő alapjogvédelem összefüggéseinek feltárására vállalkoztam, melynek alapját a Bűnvádi Perrendtartás 1896: XXXIII. tc. adja. Mint minden kódexnek, a bűnvádi perrendtartás arculatát és irányvonalát is az alapelvek határozzák meg, melyek egyfajta értelmezési keretet nyújtanak a tételes rendelkezésekhez, hiszen a kódex valamennyi tételét az alapelvek alapján kell értelmezni és alkalmazni. Így elsődleges célom volt, hogy megvizsgáljam, hogy az alkotmányos alapjogok milyen tartalommal bírtak, és hogy e jogok a Bűnvádi perrendtartásban miként jelentek meg. Másodsorban vizsgálni kívánom, hogy az alapjogok a bűnvádi alapelveken keresztül hogyan érvényesülhettek, továbbá azok korlátozása esetén a jogalkotó milyen garanciák beépítésére vállalkozott.
A kutatás időbeli keretét a XX. század első harmada adja, hiszen ebben az időszakban, a gazdaságban, a jogdogmatikában és az alapjogi felfogásban alapvető változások zajlottak le, amelyek kihatással voltak a jogállami büntetőhatalom érvényesítésére. Bár a jelenséget a XX. század első harmadában vizsgálom, azonban a végső következtetéseket olyan absztrakt módon kívánom levonni, amelyek tértől és időtől függetlenül a büntetőeljárás jog alkotmányos működéséhez nyújthat értelmezési segítséget.
A fentiekre tekintettel a kutatás során a bírósági peranyag feldolgozás esetjogi módszer segítségével történt. A Magyar Nemzeti Levéltár- Hajdú Bihar Megyei Levéltárának VII./2.b fondjegyzékébe tartozó, a megjelölt időszakban keletkezett büntetőjogi eseteket elemeztem. Az ítélkezési gyakorlat eredményeiből pedig jogtörténeti és jogösszehasonlító módszerek segítségével vontam le következtetéseket.
Összességében a törvények, a vonatkozó szakirodalom, és a bírósági gyakorlat ismeretére alapozva arra a megállapításra jutottam, hogy bár a jogalkotó célszerűségi okokból a büntető igazságszolgáltatás eredményességéhez fűződő érdeket előtérbe helyezi egyes alapjogok érvényesülésével szemben, azokat mindig megfelelő garanciák beépítésével korlátozza, így az alkotmányos alapjogok sérelméről végeredményben nem beszélhetünk. A törvényi rendelkezések szépen idomulnak az alapjogok követelményeihez, az alapjogok áthatják a Bűnvádi Perrendtartás egészét, azok érvényesülésének megfelelő teret enged, és a büntetőeljárásjogi alapelvek segítik ezek megvalósulását.



